හැට දෙවැනි ජාතික නිදහස් දින උත්සවය අද (4) පෙ.ව. 8.30 ට මහනුවර ශ්‍රී දළදා මාලිගා පරිශ්‍රයේ පිහිටි ඓතිහාසික මහමළුවේදී ජනාධිපති මහින්ද රාජපක්ෂ මහතාගේ ප්‍රධානත්වයෙන් ආරම්භ කෙරේ.ප්‍රධාන උත්සව කටයුතු ආරම්භයට පෙර පෙ.ව. 6.00 ට ශ්‍රී දළදා මාලිගාවේ ප්‍රධාන තේවාවෙන්, මුස්ලිම් පල්ලියේ, හින්දු කෝවිලේ සහ කතෝලික දේවස්ථානයේ විශේෂ ආගමික වතාවත්වලින් ආශිර්වාද ලබා ආගමික කටයුතුවලට ප්‍රමුඛත්වය ලබාදීමෙන් අනතුරුව මේ උත්සවය ආරම්භ කිරීමට නියමිතය.මල්වතු අස්ගිරි මහා නා හිමිවරුන්ගේ හා දියවඩන නිලමේ තැන්පත් නිලංග දෑල මහතාගේ ආශිර්වාද ලබා සියලු රාජ්‍ය නිලධාරීන්ගේ දායකත්වය ඇතිව රාජ්‍ය පරිපාලන අමාත්‍යාංශය විසින් මේ නිදහස් උත්සවය සංවිධානය කරනු ලබයි.මෙහි අභිමානවත් උත්සව පෙළපාලිය උත්කර්ෂවත් කිරීම සඳහා යුද, නාවික, ගුවන්, පොලිස් සහ සිවිල් ආරක්ෂක සේවා නිලධාරීන් 2000 ක්ද, සංස්කෘතික මණ්ඩල කලාකරුවන් 1000 ක්ද, දළදා පෙරහරේ නිර්මාණ කලාකරුවන් 200 ක්ද, විවිධ පාසල් නියෝජනය කරමින් විශේෂ සංස්කෘතික අංගයන්ගෙන් යුත් පාසල් සිසුන් 1000 ක් ඇතුළු 4000 ක පිරිසක් සහභාගී වීමට නියමිතය.විශේෂ ආරාධිත අමුත්තන් 2000 ක ගේ සහභාගිත්වයෙන් පැවැත්වෙන මේ උත්සවයේ ආරක්ෂාව සඳහා ත්‍රිවිධ හමුදාවේ සහ පොලීසියේ නිලධාරීන් 4000 ක් පමණ යොදවා තිබේ.